ক্যাপ্টেন নোভোলিন

ক্যাপ্টেন নোভোলিন হলো ১৯৯২ সালে মুক্তিপ্রাপ্ত একটি শিক্ষামূলক প্ল্যাটফর্ম ভিডিও গেম, যা স্কাল্পচার্ড সফটওয়্যার দ্বারা তৈরি এবং রায়া সিস্টেমস দ্বারা সুপার নিনটেনডো এন্টারটেইনমেন্ট সিস্টেমের জন্য প্রকাশিত হয়েছে। টাইপ ১ ডায়াবেটিসে আক্রান্ত একজন সুপারহিরোকে কেন্দ্র করে এই গেমটি তৈরি। গেমে খেলোয়াড় ক্যাপ্টেন নোভোলিনকে নিয়ন্ত্রণ করে এবং পাইনভিলের মেয়রকে সুপারভিলেন ব্লুবারম্যানের হাত থেকে বাঁচানোর অভিযানে অংশ নেয়। এটি রায়া সিস্টেমসের শিক্ষামূলক ভিডিও গেম সিরিজের একটি অংশ, যার মধ্যে আরও রয়েছে রেক্স রোনান: এক্সপেরিমেন্টাল সার্জন, প্যাকি অ্যান্ড ম্যারিলন, এবং ব্রঙ্কি দ্য ব্রঙ্কিওসরাস।

গেমটির অর্থায়নে ছিল নোভো নরডিস্ক (নোভোলিন ব্র্যান্ডের ইনসুলিন প্রস্তুতকারক) এবং ন্যাশনাল ইনস্টিটিউট অব হেলথ। গেমটির প্রচারের জন্য নোভো নরডিস্ক বিভিন্ন হাসপাতালে ১০,০০০টি বিনামূল্যে অনুলিপি বিতরণ করেছিল। মুক্তির শুরুর দিকে ডায়াবেটিস বিশেষজ্ঞ এবং ডায়াবেটিসে আক্রান্ত শিশুদের কাছ থেকে গেমটি ইতিবাচক সাড়া পেয়েছিল; কিন্তু পরবর্তীতে ভিডিও গেম সমালোচকদের কাছে এটি অত্যন্ত নিম্নমানের হিসেবে বিবেচিত হয় এবং একে সর্বকালের অন্যতম খারাপ ভিডিও গেম হিসেবে অভিহিত করা হয়েছে।

 গেমপ্লে এবং কাহিনী 
ক্যাপ্টেন নোভোলিন একটি টুডি সাইড-স্ক্রোলার গেম। গেমের কাহিনীতে দেখা যায়, নামীয় নায়ক পাইনভিলের ডায়াবেটিক মেয়র গুডেনকে ভিনগ্রহের প্রাণী এবং তাদের নেতা ব্লুবারম্যানের হাত থেকে উদ্ধার করতে বের হন, কারণ মেয়রের কাছে মাত্র ৪৮ ঘণ্টার মতো ইনসুলিন মজুদ ছিল।

গেম শুরু হওয়ার আগে একজন ডাক্তার এবং একজন ডায়েটিশিয়ান খাদ্যতালিকা এবং ইনসুলিন ব্যবস্থাপনার বিষয়ে পরামর্শ দেন। গেম চলাকালীন ক্যাপ্টেন নোভোলিনকে ভিনগ্রহের আক্রমণকারীদের এড়িয়ে চলতে হয়, যারা মূলত ক্ষতিকর চিনিযুক্ত খাবার বা জাঙ্ক ফুড (যেমন- "সিরিয়াল কিলার" এবং "ল্যারি লিকোরিস") হিসেবে ছদ্মবেশ ধারণ করে থাকে। এর পাশাপাশি তাকে রক্তে গ্লুকোজের মাত্রা বা ব্লাড সুগার সঠিক সীমার মধ্যে রাখার জন্য স্বাস্থ্যকর খাবার খেতে হয়। রক্তে গ্লুকোজের মাত্রা খুব বেশি বা খুব কম হয়ে গেলে ক্যাপ্টেন নোভোলিন মারা যেতে পারে। খেলোয়াড়রা গ্লুকোজের মাত্রা ঠিক রেখে এবং শত্রুদের পরাজিত করে পয়েন্ট অর্জন করতে পারেন। এছাড়া ডায়াবেটিস সংক্রান্ত প্রশ্নের সঠিক উত্তর দিয়ে বোনাস পয়েন্ট পাওয়ার সুযোগ রয়েছে। গেমটিতে একটি বিশেষ বৈশিষ্ট্য ছিল যার মাধ্যমে ডায়াবেটিক খেলোয়াড়রা তাদের বাস্তব জীবনের ইনসুলিন নেওয়ার সময়সূচী সেট করতে পারতেন।

 উন্নয়ন 
ক্যাপ্টেন নোভোলিন ক্যালিফোর্নিয়ার মাউন্টেন ভিউ ভিত্তিক কোম্পানি রায়া সিস্টেমস থেকে প্রকাশিত হয়েছিল। রায়ার প্রেসিডেন্ট এবং প্রতিষ্ঠাতা স্টিভ ব্রাউন এর আগে চিকিৎসা সংক্রান্ত কোম্পানির সাথে কাজ করেছিলেন। সেখান থেকেই তিনি শিশুদের ডায়াবেটিসের মতো স্বাস্থ্যগত তথ্য পৌঁছে দেওয়ার জন্য নতুন কোনো মাধ্যম ব্যবহারের চিন্তা করেন। কোম্পানিটি গেমটির অর্থায়নের জন্য নোভো নরডিস্ক এবং ন্যাশনাল ইনস্টিটিউট অব হেলথের সাথে যুক্ত হয়। নোভো নরডিস্ক গেমের প্রধান চরিত্রের নকশা করতেও সহায়তা করেছিল। স্কাল্পচার্ড সফটওয়্যার গেমটি তৈরি বা ডেভেলপ করে। তাদের পূর্ববর্তী শিরোনামগুলোর মধ্যে ছিল সুপার স্টার ওয়ার্স এবং এনসিএএ বাস্কেটবল।

নোভো নরডিস্ক মার্কিন যুক্তরাষ্ট্রের হাসপাতালগুলোতে গেমটির ১০,০০০টি বিনামূল্যে অনুলিপি বিতরণ করেছিল। এটি যুক্তরাষ্ট্রজুড়ে ডায়াবেটিস সামার ক্যাম্পগুলোতেও প্রদর্শন করা হয়েছিল। গেমটি ১৯৯২ সালের নভেম্বরে একচেটিয়াভাবে উত্তর আমেরিকায় সুপার নিনটেনডো এন্টারটেইনমেন্ট সিস্টেমের জন্য মুক্তি পায়। এটি ডায়াবেটিস স্ব-ব্যবস্থাপনার ওপর ভিত্তি করে তৈরি প্রথম গেম। এটি ডায়াবেটিস স্ব-ব্যবস্থাপনা বিষয়ক প্রথম গেম। স্ব-ব্যবস্থাপনা উৎসাহিতকারী পরবর্তী গেমগুলোর মধ্যে রয়েছে কম্পিউটারের জন্য ২০০৩ সালের ডায়াবেটিস এডুকেশন ফর কিডস এবং ২০০৪ সালে গেম বয় অ্যাডভান্সের জন্য শুধুমাত্র জাপানে মুক্তিপ্রাপ্ত ডিটেকটিভ ও বিল্ডআপ ব্লকস। ক্যাপ্টেন নভোলিন হলো রায়া সিস্টেমসের "হিরো হেলথ" সিরিজের প্রথম গেম; এই সিরিজের পরবর্তী গেমগুলো তামাক (রেক্স রোনান: এক্সপেরিমেন্টাল সার্জন), অ্যাজমা (ব্রঙ্কি দ্য ব্রঙ্কিওসরাস) এবং পুনরায় ডায়াবেটিস (প্যাকি অ্যান্ড মারলন) বিষয়ের ওপর আলোকপাত করে। ১৯৯২ সালের শেষ নাগাদ, ক্যাপ্টেন নভোলিন প্রায় ১০,০০০ কপি বিক্রি হয়েছিল।

 মূল্যায়ন 
ক্যাপ্টেন নভোলিন ডায়াবেটিসে আক্রান্ত শিশু এবং তাদের অভিভাবকদের মধ্যে ব্যপকভাবে সমাদৃত হয়েছিল। একটি গবেষণায়, ডায়াবেটিসে আক্রান্ত ২৩ জন শিশু (৬ থেকে ১৬ বছর বয়সী ১০ জন ছেলে এবং ১৩ জন মেয়ে) এবং একজন শিশুর অভিভাবকের পৃথকভাবে সাক্ষাৎকার নেওয়া হয়েছিল। শিশুরা গেমটির প্রতি বেশ উৎসাহী ছিল এবং বেশ কয়েকজন বলেছিল যে, বন্ধুদের কাছে ডায়াবেটিস সম্পর্কে বলার ক্ষেত্রে এটি বেশ কার্যকর হবে। একটি পৃথক মূল্যায়নে ৮ থেকে ১৪ বছর বয়সী বেশ কয়েকজন ডায়াবেটিক শিশু এবং তাদের অভিভাবকদের অন্তর্ভুক্ত করা হয়। অংশগ্রহণকারীরা জানান যে, গেমটি ডায়াবেটিস সম্পর্কে পিতামাতা ও শিশুদের মধ্যে আলোচনার সুযোগ তৈরি করতে এবং শিশুদের তাদের বন্ধুদের সাথে এই বিষয়টি নিয়ে কথা বলতে সাহায্য করতে পারে। জনপ্রিয় সিটকম চিয়ার্সেএ প্রাক্তন অভিনয়শিল্পী এবং জুভেনাইল ডায়াবেটিস ফাউন্ডেশনের একজন সেলিব্রিটি স্বেচ্ছাসেবক জন র‍্যাটজেনবার্গার মনে করেন যে গেমটি বেশ মজাদার ছিল এবং এটি শিশুদের শেখায় কীভাবে তাদের ডায়াবেটিস নিয়ন্ত্রণ করতে হয়।

 প্রতিক্রিয়া 

এস্কোয়ার ম্যাগাজিন তাদের "১৯৯২ সালের সন্দেহজনক অর্জন পুরস্কার" তালিকায় ক্যাপ্টেন নোভোলিন কে অন্তর্ভুক্ত করে, খেলাটির ধারণার উপহাস করে এবং বিদ্রূপাত্মকভাবে "সুপার প্রোজাক ব্রাদার্স" এর পক্ষে তাদের পছন্দ প্রকাশ করে। খেলাটির পরবর্তী সময়ের মূল্যায়ন ব্যাপকভাবে নেতিবাচক ছিল; এটিকে সর্বকালের সবচেয়ে খারাপ ভিডিও গেমগুলোর একটি হিসেবে আখ্যা দেওয়া হয়। হার্ডকোর গেমিং ১০১-এর জন্য ক্যাপ্টেন নোভোলিন পর্যালোচনা করতে গিয়ে চার্লস পি. গিল, এর গেমপ্লে, গ্রাফিক্স এবং সাউন্ডের সমালোচনা করে, এটিকে "এতটাই খারাপ যে সত্যিই, সত্যিই মজার" বলে বিবেচনা করেন। গেমসেটওয়াচ-র ম্যাথিউ উইলিয়ামসন ক্যাপ্টেন নোভোলিনের স্প্রাইটের প্রতি নেতিবাচক মনোভাব প্রকাশ করে বলেন যে এটি স্ক্রিনের এক-তৃতীয়াংশ জায়গা দখল করে। উইলিয়ামসন ক্যাপ্টেনকে "সম্ভবত ইতিহাসের সবচেয়ে নিকৃষ্ট সুপারহিরো" বলে অভিহিত করেন, এই মন্তব্যের সাথে যে চরিত্রটি কেবলমাত্র মিড-এয়ারে (লাফানোর সময়) অবস্থান করলে আক্রমণ করতে পারে। ডায়াবেটিস.কো.ইউকের লেখকরাও খেলাটিতে অনিচ্ছাকৃত হাস্যরস খুঁজে পেয়েছিলেন, তারা বলেন, এর ৬০ মার্কিন ডলার খুচরা মূল্য এটিকে আরও বেশি হাস্যকর করে তোলে। ইলেকট্রনিক গেমিং মান্থলি-র শনবেবি তার "সর্বকালের ২০টি সবচেয়ে খারাপ গেম" ফিচারে এটিকে ৪ নম্বরে স্থান দেন এবং তার এই উদ্ধৃতি দেওয়া হয়, "গেমটি এতটাই খারাপ যে আপনি ডায়াবেটিসের পক্ষে থাকা শুরু করে দিবেন।" ইউজিও-র কে. থর জেনসেন এটিকে সর্বকালের সবচেয়ে খারাপ শিক্ষামূলক গেমগুলোর একটি বলে অভিহিত করেন, অন্যদিকে দ্য মেরি সু-র রবার্ট কুইগলি এবং সুসানা পোলো এটিকে সবচেয়ে অদ্ভুত গেমগুলোর একটি হিসেবে নামকরণ করেন। গেইম ইনফরমার-এর বেন রিভস এটিকে সবচেয়ে অদ্ভুত কর্পোরেট মাস্কট গুলোর মধ্যে একটি মনে করেন যাদের নিজস্ব ভিডিও গেম ছিল। টাইম এক্সটেনশন-এর ড্যামিয়েন ম্যাকফেরান ক্যাপ্টেন নোভোলিন কে সবচেয়ে খারাপ এসএনইএস গেমগুলোর একটি হিসেবে তালিকাভুক্ত করেন।

 তথ্যসূত্র 
 সূত্র 

 গ্রন্থপঞ্জি 






 বহিঃসংযোগ 

 এনসাইক্লোপিডিয়া অবসকিউরা: প্রেসক্রিপশনের উপর SNES
 Captain Novolin

বিষয়শ্রেণী:যুক্তরাষ্ট্রে উন্নীত ভিডিও গেম
বিষয়শ্রেণী:একক খেলোয়াড় ভিডিও গেম
বিষয়শ্রেণী:১৯৯২-এর ভিডিও গেম
বিষয়শ্রেণী:শিশুদের শিক্ষামূলক ভিডিও গেম